棋盤仙迹
作者：韓信同
朝代：宋

paragraphs: 唐山絕頂棋盤石，戲局流傳名自昔。
殷勤細問白髪翁，云是仙人曾對奕。
苔封石磴不敢移，竹引清風時拂拭。
箇中黑白子不留，想是仙童爲收拾。
又不聞樵採之人王子質，邂逅仙人執手談，贏輸未决藏機密。
貪看柯爛不知時，少憩山中方七日。
誰識囊中日月長，歸來塵世無相識。